Resolucija Evropskega parlamenta

z dne 10. maja 2011

s pripombami, ki so del sklepa o razrešnici glede izvrševanja proračuna Agencije za oskrbo Euratom za proračunsko leto 2009

EVROPSKI PARLAMENT,

ob upoštevanju končnih letnih računovodskih izkazov Agencije za oskrbo Euratom za proračunsko leto 2009,

ob upoštevanju poročila Računskega sodišča o letnih računovodskih izkazih Agencije za oskrbo Euratom za proračunsko leto 2009, skupaj z odgovori Agencije [1],

ob upoštevanju priporočila Sveta z dne 15. februarja 2011 (05892/2011 – C7-0052/2011),

ob upoštevanju člena 276 Pogodbe ES in člena 319 Pogodbe o delovanju Evropske unije,

ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti [2], in zlasti člena 185 Uredbe,

ob upoštevanju Sklepa Sveta 2008/114/ES, Euratom z dne 12. februarja 2008 o določitvi statuta Agencije za oskrbo Euratom [3], in zlasti člena 8 Sklepa,

ob upoštevanju Uredbe Komisije (ES, Euratom) št. 2343/2002 dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi za splošni proračun Evropskih skupnosti [4], in zlasti člena 94 Uredbe,

ob upoštevanju člena 77 in Priloge VI poslovnika,

ob upoštevanju poročila Odbora za proračunski nadzor (A7-0144/2011),

A. ker je Računsko sodišče navedlo, da je prejelo zadostno zagotovilo o zanesljivosti letnih računovodskih izkazov za proračunsko leto 2009 ter o zakonitosti in pravilnosti z njimi povezanih transakcij,

B. ker je Računsko sodišče v svojem poročilu za leto 2009 tudi izpostavilo vprašanje pomanjkanja skladnosti statuta agencije s členom 54 Pogodbe o ustanovitvi Evropske skupnosti za atomsko energijo,

C. ker je s Sklepom 2008/114/ES, Euratom, Agencija za oskrbo Euratom, ki je bila ustanovljena leta 1958 v Luxembourgu, dobila nov statut in postala agencija,

1. ugotavlja, da agencija v letu 2009 ni prejela nobene subvencije za kritje svojih operativnih dejavnosti in da je Komisija prevzela vse odhodke, ki jih je imela agencija pri izvrševanju proračuna za leto 2009; opaža, da to stanje traja od ustanovitve agencije leta 2008;

2. tako ugotavlja, da je agencija dejansko vključena v Komisijo, saj nima samostojnega proračuna;

3. vendar poudarja, da to stanje ni v skladu s statutom agencije in zastavlja vprašanje o potrebi po ohranitvi agencije v njeni sedanji obliki in organizaciji;

4. vendar iz odgovora agencije ugotavlja, da je sedanje stanje odraz ravnotežja med jasnim odnosom s Komisijo na eni strani (na primer Komisija lahko izdaja smernice in imenuje generalnega direktorja agencije) in stopnjo pravne in finančne avtonomije na drugi (na primer agencija je sopodpisnik vseh komercialnih pogodb, vezanih na naročila jedrskih materialov, kar ji omogoča, da zagotovi politiko raznolikosti oskrbovalnih virov); poleg tega ugotavlja, da je to ravnotežje v skladu s Pogodbo Euratom;

5. ugotavlja, da je agencija v skladu s členom 3 svojega statuta izbrala lastnega notranjega revizorja, ki je začel opravljati svoje dolžnosti šele 1. julija 2009;

6. je seznanjen s pismom generalnega direktorja z dne 31. marca 2011, v katerem priznava omenjeno težavo in podrobno navaja sprejete ukrepe, kot je zahteval organ za podeljevanje razrešnice; poziva generalnega direktorja, naj še naprej obvešča organ za podeljevanje razrešnice o nadaljnjih ukrepih in doseženem napredku;

7. glede drugih pripomb horizontalne narave, ki spremljajo sklep o razrešnici, se sklicuje na svojo resolucijo z dne 10. maja 2011 [5] o uspešnosti, finančnem poslovodenju in nadzoru agencij.

[1] UL C 338, 14.12.2010, str. 6.

[2] UL L 248, 16.9.2002, str. 1.

[3] UL L 41, 15.2.2008, str. 15.

[4] UL L 357, 31.12.2002, str. 72.

[5] Sprejeta besedila, P7_TA(2011)0163 (glej stran 269 tega Uradnega lista).

--------------------------------------------------